
Informácie k zmluve o dodávke elektriny s pevnou cenou na dobu určitú

Zmluva s pevnou cenou predstavuje nákup elektrickej energie za vopred dohodnutú jednotkovú cenu, ktorá zostáva nemenná počas celej doby trvania kontraktu. Dodávateľ zabezpečuje elektrinu spravidla s časovým predstihom na základe očakávanej spotreby odberateľa, čím eliminuje cenové riziko pre klienta.
Fixná cena je vhodná najmä pre odberateľov s konzervatívnym prístupom k riziku, stabilnou spotrebou a preferenciou istoty pred potenciálnou úsporou.
Tieto zmluvy sa uzatvárajú na dobu určitú, najčastejšie na obdobie jedného (najmenej 12 mesiacov) alebo dvoch rokov, a ich právny rámec je definovaný zákonom o energetike a súvisiacimi regulačnými predpismi.

Špecifiká Zmluvy na dodávku elektriny s pevnou cenou na dobu určitú
· Cena elektriny je pevne stanovená a nepodlieha výkyvom veľkoobchodného trhu.
· Odberateľ má vysokú mieru predvídateľnosti nákladov, čo uľahčuje finančné plánovanie a rozpočtovanie.
· Počas trvania zmluvy nie je možné cenu meniť, a to ani v prípade výrazného poklesu trhových cien.
· Nemožnosť vypovedať zmluvu pred uplynutím doby trvania zmluvného záväzku.
· Zmluva je viazaná na objednané množstvo elektriny; jeho nedodržanie alebo predčasné ukončenie zmluvy je spravidla sankcionované.
· Nemožnosť zmeny dodávateľa pred uplynutím doby trvania zmluvného záväzku.
· Nemožnosť uplatniť si regulovanú cenu podľa § 17b ods. 4 zákona č. 251/2012 Z. z. o energetike počas trvania zmluvy, ak si zraniteľný́ odberateľ zvolil možnosť uzavrieť s dodávateľom zmluvu s pevnou cenou na dobu určitú.



Informácie k zmluve o dodávke elektriny s dynamickou (spotovou) cenou 

Pri variabilnej cenotvorbe sa cena elektrickej energie odvíja priamo od aktuálnych cien na krátkodobom veľkoobchodnom trhu. Cena sa mení v štvrťhodinových intervaloch v závislosti od ponuky a dopytu a je zverejňovaná organizátorom krátkodobého trhu s elektrinou (OKTE).
Tento typ produktu je často označovaný ako „dynamická“ alebo „spotová“ cena a prenáša trhové riziko priamo na odberateľa.

Špecifiká Zmluvy na dodávku elektriny s dynamickou cenou
· Cena elektriny presne kopíruje aktuálny vývoj trhu a môže výrazne kolísať v závislosti od času, sezóny a situácie v energetike.
· Zmluvy zvyčajne neobsahujú dlhodobú viazanosť ani prísne sankcie za odchýlky od plánovaného diagramu spotreby.
· Odberateľ má možnosť profitovať z nízkych cien v obdobiach prebytku elektriny, no zároveň nesie riziko vysokých cien v špičkách.
· Tento typ zmluvy je vhodný pre odberateľov s flexibilnou spotrebou, schopnosťou aktívne riadiť odber alebo s vlastnými zdrojmi (napr. fotovoltika, batérie).
· Zmluvu je spravidla možné vypovedať aj v priebehu roka pri dodržaní zmluvných výpovedných lehôt.




Poznámka
Tento prehľad má informatívny charakter a jeho cieľom je pomôcť odberateľovi lepšie pochopiť základné výhody a riziká jednotlivých produktov, aby si vedel zvoliť vhodný spôsob nákupu elektriny v súlade so svojim rizikovým profilom a možnosťami riadenia spotreby.

